Közúti egyezmény Magyarország és Szerbia között | pecsma.hu
Kezdőlap Hírzóna Közúti egyezmény Magyarország és Szerbia között
Közúti egyezmény Magyarország és Szerbia között
Kétnapos látogatásra Magyarországra érkezik hétfőn Tomislav Nikolic szerb államfő, magyar kollégája, Áder János meghívására.
A találkozó alkalmából magyar-szerb kormányközi közúti egyezményt írnak alá.
A Köztársasági Elnöki Hivatalnak az MTI-hez pénteken eljuttatott tájékoztatása szerint Áder János és Tomislav Nikolic kedden tárgyal a Sándor-palotában. Ezt követően írják alá a magyar és a szerb kormány közötti, közúti személyszállításról és árufuvarozásról szóló egyezményt a két elnök jelenlétében.
Orbán Viktor magyar és Ivica Dacic szerb kormányfő október 12-i, budapesti találkozóján a felek egyebek mellett újabb határátkelőhelyek megnyitásának lehetőségét is támogatták. Példaként szóba került az Ásotthalom és a szerbiai Bácsszőlős közötti átkelő, amely hamarosan, a tervek szerint jövő februárban, megnyílik. Orbán Viktor az új határátkelőkről azt mondta, a magyar fél vállalja az infrastruktúra kiépítését.
Tomislav Nikolic, aki idén május 31-én lépett hivatalba, magyarországi látogatásán Kövér László házelnököt is felkeresi hivatalában, továbbá látogatást tesz a Nikola Tesla szerb tanítási nyelvű tanintézményben, amely óvoda, általános iskola, diákotthon és gimnázium is egyben.
Beiktatása után a belgrádi politikus azt mondta, olyan Szerbiát akar, amely “egyenrangú tagja az Európai Uniónak, s amely sosem adja fel szuverenitását, területi egységét, vagy Koszovót”.
Előző cikkÖsszeférhetetlenség: elnapolják?
Következő cikkLégy résen: több büntetés jön